Il-battibekk bejn Michael Briguglio u Marlene Farrugia dwar il-byelection għas-siġġu Parlamentari ta' Jean Pierre Debono jixħed dawl fuq il-forma (jew aħjar in-nuqqas ta' forma) li għandha l-koalizzjoni imsejħa Forza Nazzjonali. L-ideat tiegħi dwar din il-koalizzjoni dejjem kienu ċari. Koalizzjoni iva, imma Sfortunatament il-koalizzjoni li iffurmaw bejniethom il-PN u l-PD hi sempliċiment li ġiet iffurmata a bażi ta' analiżi żbaljata tal-fehmiet tal-elettorat, għax kien hemm min ħaseb li kien viċin meta kien il-bogħod ħafna. Hi koalizzjoni li saret bil-għaġġla u bla wisq ħsieb. Suppost kienet koalizzjoni favur il-governanza tajba u kontra l-korruzzjoni. Imma min mexa ħażin xorta kellu post prominenti fil-koalizzjoni. La ġie iċċensurat u wisq inqas kien hemm min ipprova jfisser x'tgħallem minn dawn l-iżbalji biex forsi tonqos il-possibilità li jkunu repetuti. Id-deċiżjoni tal-Partit Demokratiku li jagħti direttiva lill-kandidati tiegħu biex jikkontestaw il-byelection għas-siġġu ta' Jean Pierre Debono ma tistax tkun injorata għax hi rifless ta' kif il-Partit Demokratiku jħares lejn il-koalizzjoni. Għax jekk l-imsieħba fil-koalizzjoni mhumiex kapaċi jaslu għal ftehim fuq xi ħaġa daqshekk sempliċi bħall-byelection, kif nistgħu nemmnu li jista' jkun hemm qbil (fil-koalizzjoni) fuq issues ta' politika ferm iktar ikkumplikati u li xi drabi jirrikjedu kompromessi mhux żgħar? Il-pedamenti tal-koalizzjoni huma dgħajfa ħafna. Mhux kulħadd jaf x'inhu jagħmel.
Wara l-battibekk bejn Michael Briguglio u Marlene Farrugia